《题婺源胡氏翛然堂》
宋代·强至

歙山碧参差，歙水绿演漾。
之子山水间，筑室傲天壤。
山空鸟飞山，水净鱼下上。
观鱼悟至乐，听鸟悦幽响。
一樽泯悲欢，万事齐俯仰。
人境两翛然，无复尘区想。
故人石渠英，缘以命堂榜。
作诗羡高怀，中服非外奖。
嗟今急名人，疾足投世网。
心挠迹固喧，求得道已枉。
兹理曾莫知，所趋岐已两。
予亦慕子徒，泉石久思往。
何当伴琴觞，一鼓东南桨。

作者简介：强至（1022年～1076年），字几圣，杭州（今属浙江）人。仁宗庆历六年（1046年）进士，充泗州司理参军，历官浦江、东阳、元城令。英宗治平四年（1067年），韩琦聘为主管机宜文字，后在韩幕府六年。熙宁五年（1072年），召判户部勾院、群牧判官。熙宁九年（1076年），迁祠部郎中、三司户部判官。不久卒。其子强浚明收集其遗文，编《祠部集》四十卷，曾巩为之序，已佚。清代强汝询《求益斋文集》卷八《祠部公家传》有传。